Diari Oficial de la Generalitat Valenciana


Sumari del DOGV 8083, del 13-07-2017 (2017/6343)

RESOLUCIÓ d'11 de juliol de 2017, del conseller de Transparència, Responsabilitat Social, Participació i Cooperació, per la qual se suprimeixen les oficines Prop-Centre i Prop II en la ciutat de València, d'acord amb el Decret 191/2014, de 14 de novembre, del Consell.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8083

Data del DOGV
:   13-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6343


Data del document
:   11-07-2017

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Correcció d'errades

 Descriptors 

:   * Conselleria de Transparència, Responsabilitat Social, Participació i Cooperació

RESOLUCIÓ d'11 de juliol de 2017, del conseller de Transparència, Responsabilitat Social, Participació i Cooperació, per la qual se suprimeixen les oficines Prop-Centre i Prop II en la ciutat de València, d'acord amb el Decret 191/2014, de 14 de novembre, del Consell.  
 [2017/6343]  
La regulació de les oficines Prop es troba en el Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat. En aquesta norma es regula el règim jurídic de les oficines Prop, i s'estableix, en l'article 10.2, que la creació, la modificació o la supressió de les oficines Prop pròpies s'efectuarà mitjançant una resolució del titular de la conselleria competent en matèria d'atenció a la ciutadania.  
La Llei 39/2015 regula les relacions de l'Administració amb la ciutadania i estableix sistemes i mecanismes encaminats a facilitar el compliment dels tràmits i, en general, a millorar els serveis que les administracions públiques presten a les persones. Es complementa amb la Llei 40/2015, del règim jurídic del sector públic, que regula les relacions entre Administracions i dins d'una mateixa Administració.  
La implantació d'aquestes lleis suposarà la transformació en el funcionament de les administracions amb el seu pas a l'administració electrònica i, especialment, en el funcionament de les oficines d'assistència en matèria de registre.  
Per a la implantació d'aquest nou model es requereixen canvis organitzatius en el sistema d'oficines Prop pròpies. A la ciutat de València, com a primera fase d'aquests canvis, s'ha estudiat la prestació de serveis que es realitza en les oficines Prop pròpies existents i, a la vista de les circumstàncies que a continuació s'exposen, s'ha decidit suprimir com a oficines Prop, les oficines Prop-Centre i Prop II, per a reforçar les actuals oficines Prop I, Prop-La Cigüeña i l'oficina Prop de la ciutat administrativa 9 d'Octubre o oficina Prop-CA90. Precisament, aquesta última oficina, oberta des de 2013, és la que es pretén reforçar en major mesura, atès que, en la ciutat administrativa 9 d'Octubre, comparteixen seu els serveis centrals de fins a sis conselleries, per la qual cosa resulta més necessària l'existència d'una oficina Prop de referència amb vista a la prestació del servei d'atenció a la ciutadania.  
  
L'oficina Prop-Centre és una oficina pròpia de la Generalitat, situada en l'avinguda de l'Oest, número 36, de València. Aquesta oficina va ser creada per la Resolució de 24 d'abril de 2015, del conseller d'Hisenda i Administració Pública (DOGV 7514, 28.04.2015) com a conseqüència de la reubicació de l'oficina Prop-Micalet.  
En l'oficina Prop-Centre juntament amb els serveis propis de les oficines Prop d'informació administrativa general, es presten els serveis d'informació i tramitació dels procediments i expedients de competència de les direccions territorials d'Igualtat i Polítiques Inclusives, d'Economia Sostenible, Sectors Productius, Comerç i Treball (competències de treball i ocupació) i del SERVEF (organisme autònom de la Generalitat).  
Des de la seua creació en 2015, l'afluència principal de la ciutadania a aquesta oficina és per a requerir els serveis propis de les direccions territorials allí situades, especialment de la direcció territorial d'Igualtat i Polítiques Inclusives, sent de poca rellevància la demanda d'informació administrativa general o de registre que no siga el propi de les direccions territorials i organisme autònom presents en l'edifici d'avinguda de l'Oest, número 36.  
Aquesta circumstància, unida a l'escassetat d'espai per a prestar fins i tot els serveis propis de les direccions territorials i organisme autònom allí situats, fa que l'existència d'aquesta oficina Prop perda la seua raó de ser, atès que no ofereix una millora en l'atenció a la ciutadania en els serveis d'informació general administrativa de la Generalitat.  
A més, tal com s'ha motivat, la supressió de l'oficina Prop-Centre té com a objectiu reforçar i millorar la prestació del servei que s'ofereix a les altres oficines Prop de la ciutat de València, de cara a la implantació de la Llei 39/2015 citada en el disseny de les oficines Prop.  
Pel que fa a l'oficina Prop II, és una oficina pròpia de la Generalitat, situada al carrer de Gregori Gea, número 14, de València. En relació amb aquella, no existeix resolució de creació, atès que en la data d'obertura d'aquesta oficina l'any 2000 no existia regulació sobre aquest tema.  
  
En l'actualitat, en l'oficina Prop II només es presten els serveis relatius de les direccions territorials de la conselleria d'Educació, Investigació, Cultura i Esport, la Direcció General de Tributs i Joc i de l'organisme autònom Institut Valencià d'Administració Tributària (IVAT), i es presten els serveis d'informació general administrativa en l'oficina Prop I, que està al mateix carrer de Gregori Gea, número 27.  
  
Aquesta circumstància, unida a la necessitat de reforçar les oficines Prop en vista a la implantació de la Llei 39/2015 citada, en particular, mitjançant la concentració o agrupació dels efectius de personal adscrits a la conselleria de Transparència, Responsabilitat Social, Participació i Cooperació en l'oficina Prop I contigua, motiven la decisió de suprimir l'oficina Prop II.  
La supressió de les oficines Prop-Centre i Prop II comporta la supressió de les oficines de registre pròpies de la Conselleria de Transparència, Responsabilitat Social, Participació i Cooperació, en particular l'oficina amb codi Q04747616 del Prop-Centre i l'oficina amb codi D20798658, i que segons el que es disposa en l'article 18.1 del Decret 191/2014 referit, també es requereix resolució del titular de la respectiva conselleria. Es mantenen inalterades les altres oficines de registre existents en les ubicacions avinguda de l'Oest, número 36, i Gregori Gea, número 27, a la ciutat de València.  
El Reglament orgànic i funcional de la Conselleria de Transparència, Responsabilitat Social, Participació i Cooperació, aprovat mitjançant Decret 160/2015, de 18 de setembre, del Consell, estableix en el seu article 3.1 que el conseller de Transparència, Responsabilitat Social, Participació i Cooperació exerceix totes les atribucions conferides en l'àmbit competencial de la Conselleria de Transparència, Responsabilitat Social, Participació i Cooperació, entre les quals es troba l'atenció a la ciutadania.  
Per tot açò, i de conformitat amb el citat article 3.1 del Decret 160/2015, de 18 de setembre, en relació amb l'establit en els articles 10 i 18.1 del Decret 191/2014, de 14 de novembre, i l'article 28, apartat i, de la Llei 5/1983, de 30 de desembre, del Consell, resolc  
  
  
Primer  
La supressió, com a oficina Prop, de l'oficina Prop-Centre, situada en l'avinguda de l'Oest, número 36, de València i de l'oficina de registre d'aquesta conselleria codi I97794783.  
El personal adscrit a la Sotssecretaria de la Conselleria de Transparència, Responsabilitat Social, Participació i Cooperació que prestava els seus serveis en l'oficina Prop-Centre, passarà a exercir els seus serveis en les altres oficines Prop pròpies de la ciutat de València en la data d'efectes d'aquesta resolució.  
  
Segon  
La supressió, com a oficina Prop, de l'oficina Prop II, situada al carrer Gregori Gea, número 27, de València i de l'oficina de registre d'aquesta conselleria codi U52987409.  
El personal adscrit a la Sotssecretaria de la Conselleria de Transparència, Responsabilitat Social, Participació i Cooperació que prestava els seus serveis en l'oficina Prop II, passarà a exercir els seus serveis en les altres oficines Prop pròpies de la ciutat de València en la data d'efectes d'aquesta resolució.  
  
Tercer  
Els actuals sistemes de gestió d'esperes instal·lats en els locals de les oficines Prop Centre i Prop II que se suprimeixen i que són gestionats per la Conselleria de Transparència, Responsabilitat Social, Participació i Cooperació, es mantindran transitòriament en els locals esmentats, fins que els òrgans administratius allí situats adquirisquen nous sistemes o se subroguen en la posició de la Conselleria de Transparència, Responsabilitat Social, Participació i Cooperació. Actuacions que hauran d'efectuar-se en el termini màxim d'un any des de la data d'efectes d'aquesta resolució.  
Quart  
Aquesta resolució es publicarà en el Diari Oficial de la Generalitat Valenciana per raons d'interès públic, de conformitat amb el que es disposa en l'article 1 del Decret 1/2013, de 4 de gener, del Consell, modificat pel Decret 126/2016, de 7 d'octubre. Produirà efectes des del 20 de juliol de 2017.  
  
Cinquè  
A més, es publicarà en el portal corporatiu de la Generalitat, apartat Atenció a la ciutadania/Guia Prop, en la relació actualitzada de les oficines d'informació i de registre a la disposició de la ciutadania.  
  
  
València, 11 de juliol de 2017.- El conseller de Transparència, Responsabilitat Social, Participació i Cooperació: Manuel Alcaraz Ramos.